BeFarisi ba wok wɔgɔ,
bemat de ba hwo raa Yɛsu,
vemo de a to sé ra a yɛn batisma,
ba dal vane de ba sé raa Yohana.
(E ji hâ mwin,
Yɛsu pyɛ mɛ a ra a mwat hwak batisma wɛt,
a sé e bemât masâ fwom mɛ zɔng de ba ragas a bemat batisma.)
Jeng de Darwey Yɛsu a wok pyɛ́ de bemat ba ha e ra yɛ,
a sogo,
a tik sevwêl Yudiya na a toyo vɔk e sevwêl Galili.
Gwong vɔk e Galili gwa kwey e ji sevwêl Samariya.
E ji kwɛngɛl mɛ mo,
a hwo pom e repomo rehak rê Samariya de ba tâng rɛ,
à Sikar.
Repomo mo ra sé bagat na cap de Yakɔp à kana nɔ̂ng hwey mɛ Yɔsɛf yimo raane.
Hwes de gwà kana sè gwô Yakɔp gwa sé e hwomo arɔng.
Jeng de Yɛsu a wul kwɔn o,
a sangal e vwâ hwes o,
yaga a ga ruru na kwɛngɛl.
Jeng o ya sé tê-gwi.
E jeng o,
bemât masâ fwôm Yɛsu bá kana kyè vɔk e ji repomo na be wɔ̀ sey pyɛ̂ re.
Ko hwâ Samariya hwak a hwo wɔ e hwomo,
na a vo nshi.
Yɛsu a yang ɛ,
“Nɔt me nshi,
na me sɔ.”
Hwā mo a yang ɛ,
“Hàa!
Hwo hwà sé WoYuda wɛt arɛt?
Me ma sé hwâ Samariya wɛt a?
Ko hwó ra won na me nɔt o nshi a?”
A langat hɛ,
yaga vit a pyɛ de ya man BeYuda na bemât Samariya.
Yɛsu a toyo a yɛ,
a ye,
“Hwà tɔk yerê mwat de ma sé wɛt.
Ka hwà tɔk me,
ka a yâng sé e hwo de hwô rangal me na me nɔt o nshi.
Dagwi e nɔngɔ̂s bemat nshi e nɔrɔ,
nemo de ne vey a yɛn na neken.
Ka sede hwà tɔk yerê mwat de ma sé,
ka hwô yâng simo na me nɔng o nshi mo,
ko ma yâng nɔng o nɛ.”
Hwā mo a yang ɛ,
“À Da,
hwes o gwa sé ciwil,
ko hwà vɔk pyɛ vôs nshi mo wɛt.
Hwô sɛ̀ nshi nane de ne vey a bemat na neken e gwa arɛt?
À kana sè dâ beda mot Yakɔp de à nɔng ot hwes gwomo.
Yɛ pyɛ mɛ,
na nèy mɛ,
tanga berɔndɔng mɛ mwa bà sɔ nshî gwɛ.
A sé a hwo hwà dal Yakɔp mo a?”
Yɛsu a yang ɛ,
“Kawɛ mwat de e sɔ nshi nemo a rɔda to wok yêy hwɔshɔ.
Ko kawɛ mwat de e sɔ nshi nane de ma rɔda nɔng ɛ ê sang to wok yêy hwɔshɔ wɛt.
Nshi nane de mê nɔng ɛ nɛ nê sè sede jɔt nshi de nê nunus e ji mɛ,
de ne nɔngɔs hɛ neken gbak-gbak.”
Hwā mo a yang ɛ,
“À Da,
gabɔk wɛt,
nɔt me yerê nshi nane mo,
yaga na me kwon to wok yêy hwɔshɔ wɛt,
na me to tik vɛsɛ vos nshi e ngamo.”
Yɛsu a yang ɛ,
“Ci wɔ̀ yila rwas mō,
na hwo vey na yɛ.”
Hwā mo a yang ɛ,
“Ma vɔk rwas wɛt.”
Yɛsu a yang ɛ,
“Hwà ha yɛt de hwà ye,
hwà vɔk rwas wɛt.
Hwà ga kana ra weneng zang tungun,
ko mwat de hwà sé sangal na yɛ a remo a sé rwâs weneng mō wɛt.
Hwà ha tsak o.”
Hwā mo a yang ɛ,
“À Da,
ma di,
hwà sé zarap Dagwi.
Bedabeda mot ba dopse re a Dagwi fongol e ra tɛ̂t raku womo,
ko yin BeYuda,
yin a ye,
a sé gbing-gbing na bemat be wɔ̀ re a Dagwi fongol e Yɛrusalɛm.”
Yɛsu a yang ɛ,
“À neng-gwɔ,
sey tsak o na há hom:
Jeng ya sé kyè vey de bemat bê to re a Dagwi Da fongol e ra tɛ̂t raku womo kɛ e Yɛrusalɛm wɛt.
Yin bemât Samariya yin a tɔk yɛ womo de yin e re a yɛ fongol wɛt;
ko wot BeYuda wot a tɔk Dagwi de wot e re a yɛ fongol,
yaga a sé yi na BeYuda de Dagwi a rɔda sey bemat.
Ko jeng ya sé kyè vey — mwin ya ga vey a remo — de Gabik Dagwi hê tɛ̀ bemat be kyɛm be re a Dagwi Da fongol e gwong de gwa sé tsak o.
Yerê bemat de be re a yɛ fongol na yey rining — e yɛn vɛ de Dagwi e jāma na be re a yɛ fongol.
Dagwi a sé Gabik;
bemat be tɔk re a yɛ fongol e gwong de gwa sé tsak o zɔng,
ka sede Gabik mɛ ha tɛ̀ ɛn na be kyɛm be ra ano.”
Hwā mo a yang ɛ,
“Ma tɔk,
Mwat de Dagwi a kasa na a sey bemat a rɔda vey.
Ko jeng de ê vey o,
a rɔda ha a wot kayɛ pyɛ wɛshɛrɛk.”
Yɛsu a yang ɛ,
“A sé e me de me ha na hwo à mwat wane mo.”
E jeng yane mo,
bemât masâ fwom mɛ ba toyo;
sede ba di ɛ a sé ha na hwā mo,
ba langat hɛn.
Ko vit a hwak e ji mɛn de a rangâl hwā mo,
“E sɛ́ de hwó simo arɛt?”
Kɛ a yâng Yɛsu,
“Yaga sɛ́ de hwà sé ha na hwā mo arɛt?”
Ko hwā mo a tik tsung mɛ e hwomo,
a nára hɛ vɔk e ji repomo,
ko a hwo ha a bemat,
a yang ɛn,
“Vey di in mwat de a ha a me pyɛ̂ mwa de ma ga sang ra!
Kɛ ê sè e yɛ wɛ à Mwat de Dagwi a kasa na a sey bemat ayi?”
Ko bemat ba hwo nunus yi e ji repomo mo,
na be wɔ́ e kwɔn de Yɛsu a sé ɛ̀.
E jeng de hwā mo a kyè vɔk e ji repomo mo,
bemât masâ fwôm Yɛsu ba shonong e ra yɛ,
ba ye,
“À Mwat Basa,
vey re pyɛ́!”
Ko Yɛsu a yang ɛn,
“Ma vɔk pyɛ̂ re yemo de yin a tɔk hâ yɛ̄ wɛt.”
Yaga ano,
bemat mɛ mo ba hwo tâng bemɛn.
“Hàa!
Mwat hwak a ga vey nɔng ɛ pyɛ̂ re arɛt?”
Ko Yɛsu a yang ɛn,
“Me ra pyɛ́ de yɛ̀ de a tomo me e simo na me ra,
ko me yɛnɛ fwom de a ga nɔng me na me ra mo.
Jeng de me ra ano,
a sé sede ma ga re pyɛ́ à wane.
Bemat be tē,
‘Bwang pɛl naas na hywɛp he vey.’
Ko me ma sé ha a yin,
bɛrɛng hin hiri!
Di in pyɛ́ e ji vɛ ya ga vel,
bwang yɛ̂t bwal o.
Mwât yɛ̂t bwal a sé sɛsɛm pyɔlɔ mɛ e ji fwom o,
a sé vɛ̀sɛ na bemat na be sɛ̀ neken gbak-gbak.
Ano kwong,
mwat de á kana bere yére mo tanga womo de a yɛt bwal o bê vɔk yey pyɛng mwa hɛn.
A sé sede remo de bemat be tē,
‘Mwat hwak e bere yére mo,
ko mwat hwak e yɛt bwal o.’
Ma tomo hin,
na yin a wɔ̀ yɛt bwal e kwɔn de yin á kana how ɛ̀ cap wɛt.
A sé e bemat behak de ba pɛngɛ hɛn na fwom o,
ko yin a sé sɛ̀ pyɔlɔ̂ fwom mɛn o.”
Bemât Samariya pyak de ba yi e repomo mo ba hwo tɛ̀ gap mɛn e ra Yɛsu,
yaga hwā mo a ye,
“A ha a me pyɛ̂ mwa de ma ga sang ra.”
Yaga ano,
e jeng de ba wul na Yɛsu,
ba ra won na yɛ na a sangal na yɛn.
A simo,
ko a sangal e hwomo nepɔlɔ neba.
Bemat pyak de ba dal vane ba tɛ̀ gap mɛn e ra yɛ e jeng de ba wok há mɛ.
Ko ba yâng hwā mo,
“A sé yaga há mō de wot a tɛ̀ gap mot e ra yɛ wɛt;
ko a sé yaga wot bato mot wot a ga wok há mɛ mo.
A remo,
wot a tɔk,
e ji hâ mwin,
yɛ a sé Mwât Sêy jey.”